ଭୁବନେଶ୍ୱର ୦୪।୧୧ - ଅମରେଶ ନାଏକ ହତ୍ୟା ମାମଲାରେ ପାଞ୍ଚ ଅଭିଯୁକ୍ତ ଗିରଫ । ଏବେବି ଏହି ମାମଲାର ମୁଖ୍ୟ ଅଭିଯୁକ୍ତ ସହ ଆହୁରି ୧୦ ରୁ ୧୫ ଜଣ ଫେରାର ଥିବା ଜଣା ପଡିଛି । ଅପରାଧି ମାନଙ୍କୁ ଧରିବା ପାଇଁ କମିସନରେଟ ପୋଲିସ,ର ସ୍ପେଶାଲ ସ୍କ୍ବାର୍ଡ ଓ ସ୍ବତନ୍ତ୍ର ଟିମ ବିଭିନ୍ନ ସ୍ଥାନରେ ଚଢାଉ ଜାରି ରଖିଛି ।
ଅଭିଯୁକ୍ତ ନମ୍ବର ଏକ  -  ଜଗଦିଶ ଗଜେନ୍ଦ୍ର ଓରଫ ରାଜା , ଅଭିଯୁକ୍ତ ନମ୍ବର ଦୁଇ ଜିତେନ୍ଦ୍ର ମଲ୍ଲୀକ ଓରଫ ଜିତୁ । ଏହି ଦୁଇଜଣଙ୍କୁ ପ୍ରଥମେ କମିଶନରେଟ ପୋଲିସ ଭୁବନେଶ୍ବର ଉପକଣ୍ଠ ବାଳକାଟି ଅଞ୍ଚଳରୁ ଗିରଫ କରିଛି । ରାଜା ଓ ଜିତୁ ଦୁଇଜଣ ଅନ୍ତରଙ୍ଗ ବନ୍ଧୁ । ସବୁବେଳେ ଏହି ଦୁଇଜଣ ଏକାଠି ରୁହନ୍ତି । ପୋଲିସ ଏମାନଙ୍କୁ ଗିରଫ କରିବା ପରେ ଆଗକୁ ବଢିଥିଲା । କମିସନରେଟ ପୋଲିସର ସ୍ପେଶାଲ ସ୍କ୍ବାର୍ଡ ଏହି ମାମଲାରେ ସ୍ବତନ୍ତ୍ର ଭାବେ ପାଞ୍ଚୋଟି ଟିମ ଗଠନ କରି ଅମରେସର ହତ୍ୟାକାରୀଙ୍କୁ ଧରିବା ପାଇଁ ବିଭିନ୍ନ ଜିଲ୍ଲାରେ ଚଢାଉ କରିଥିଲା । ଏପରିକି ବାହାର ରାଜ୍ୟକୁ ମଧ୍ୟ ଦୁଇଟି ଟିମ ଅପରାଧିଙ୍କ ସୁରାକ ପାଇ ଯାଇଥିଲେ । ଏହାପରେ ପୋଲିସ ହେପାଜତକୁ ଆସିଥିଲା ତୃତୀୟ ଅଭିଯୁକ୍ତ ଶଙ୍କର ବସ୍ତିଆ । ଶଙ୍କର ଧରା ପଡିବା ପରେ ବଳରାମ ନନ୍ଦ ଓରଫ କୁନା ଓ ରିଙ୍କୁ ସାହୁକୁ ଗିରଫ କରିଛି କମିଶନରେଟ ପୋଲିସ । ଆହୁରି ୩ ରୁ ଚାରି ଜଣଙ୍କୁ ଖୁବଶୀଘ୍ର ଧରାଯିବ ବୋଲି ଜଣେ ପୋଲିସ ଅଧିକାରୀ ସୂଚନା ଦେଇଛନ୍ତି ।
ଦୀପାବଳି ରାତିରେ ଏକାମ୍ର କଲେଜର ନୁଆ ଗେଟ ଆଗରେ ଅମରେଶକୁ ଗୋଡେଇ ଗୋଡେଇ କାଠ ଫାଳିଆ ବହ୍ଲା , ଠେଙ୍ଗା ଓ ପଥରରେ ଛେଚି ହତ୍ୟା କରାଯାଇଥିଲା । ଏହି ଘଟଣାରେ ୧୫ ରୁ କୋଡିଏ ଜଣ ସମ୍ପୃକ୍ତ ଥିବା ପୋଲିସ ଜାଣିବାକୁ ପାଇଥିଲା । ହେଲେ ଆଠଦିନ ବିତିଯାଇଥିଲେ ମଧ୍ୟ କମିଶନରେଟ ପୋଲିସ ସମସ୍ତ ଅପରାଧୀଙ୍କୁ ଧରିବାରେ ସକ୍ଷମ ହୋଇପାରିନାହିଁ । ଏବେବି ସୁନ୍ଦରପଦା ଗାଁରେ ସଂଧ୍ୟାହେଲେ ଯୁବଗୋଷ୍ଠୀଙ୍କର ଦେଖା ମିଳୁନାହିଁ କାରଣ ଏୟାରଫିଲ୍ଡ ଥାନା ପୋଲିସ ଯାହାକୁ ପାରୁଛି ତାକୁ ଥାନାକୁ ଆଣି ପଚରା ଉଚୁରା କରୁଛି । ଏପରିକି ଯେଉଁମାନେ ଏହି ହତ୍ୟା ଘଟଣାରେ ଅଭିଯୁକ୍ତ ସେମାନଙ୍କ ପରିବାର ଲୋକଙ୍କୁ ଆଣି ପଚରା ଉଚୁରା ଜାରି ରଖିଛି । ମୁଖ୍ୟ ଅଭିଯୁକ୍ତ ଏବେ ବି ଫେରାର ଅଛି ।
